b'\n_START_ARTICLE_\nTrollstigheimen\n_START_PARAGRAPH_\nTrollstigheimen var et vertshus og hotell i Norddal kommune/Rauma kommune i M\xc3\xb8re og Romsdal. Det l\xc3\xa5 p\xc3\xa5 Alnesreset, det h\xc3\xb8yste punktet p\xc3\xa5 Trollstigvegen, 850 moh. Bygget sto p\xc3\xa5 kommunegrensen. Navnet Trollstigheimen var i bruk fra omkring 1950._NEWLINE_Vertshuset ble \xc3\xa5pnet i 1936, samtidig med veien, og kong Haakon ledsaget av fylkesmann Trygve Utheim stanset der i forbindelse med den offisielle \xc3\xa5pningen av veien 31. juli 1936. Huset ble utvidet med et anneks av en tyskerbrakke etter andre verdenskrig. Annekset var p\xc3\xa5 12 x 30 meter og ga overnattingsplass til omkring 40 personer. Trollstigheimen var vanligvis i drift fra 1. juni til 15. september, i 1953 var det \xc3\xa5pent ogs\xc3\xa5 i p\xc3\xa5sken p\xc3\xa5 grunn av lite sn\xc3\xb8. Annekset og deler av hovedbygget ble skadet av sn\xc3\xb8skred en gang og forsterket med betong. Anlegget ble p\xc3\xa5 nytt knust av et sn\xc3\xb8skred i 1963 og ble aldri gjenoppbygd, b\xc3\xa5de p\xc3\xa5 grunn av skredfaren og fordi Stigr\xc3\xb8ra var et mer attraktivt sted for turistene._NEWLINE_En ny restaurant ble reist p\xc3\xa5 Stigr\xc3\xb8ra ved kanten av Trollstigplat\xc3\xa5et, i forbindelse med Nasjonale turistveier ble restauranten p\xc3\xa5 Stigr\xc3\xb8ra revet og et nytt bes\xc3\xb8kssenter reist i regi av Statens Vegvesen. _NEWLINE_Det norsk infanteriet brukte fra 1953 Trollstigheimen som base for sitt fjellkurs. Infanteriet \xc3\xb8vet ogs\xc3\xa5 i bruk av kl\xc3\xb8vhester i bratt fjell.'